Uredba Sveta (EGS) št. 595/91

z dne 4. marca 1991

o nepravilnostih in povračilu napačno izplačanih vsot v zvezi s financiranjem skupne kmetijske politike ter o ustanovitvi informacijskega sistema na tem področju in razveljavitvi Uredbe (EGS) št. 283/72

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 729/70 z dne 21. aprila 1970 o financiranju skupne kmetijske politike [1], kot je bila nazadnje spremenjena z Uredbo (EGS) št. 2048/88 [2], in zlasti člena 8(3) Uredbe,

ob upoštevanju Uredbe Sveta (EGS) št. 1676/85 z dne 11. junija 1985 o vrednosti računske enote in o menjalnih tečajih, ki naj bi se uporabljali za namene skupne kmetijske politike [3], kot je bila nazadnje spremenjena z Uredbo (EGS) št. 2205/90 [4], in zlasti člena 2(4) Uredbe,

ob upoštevanju predloga Komisije [5],

ob upoštevanju mnenja Evropskega parlamenta [6],

ker člen 8 Uredbe (EGS) št. 729/70 določa načela za ostrejše ukrepanje Skupnosti proti nepravilnostim in za povračilo izplačanih zneskov in ker po odstavku 3 tega člena Svet izdaja temeljna pravila o tem;

ker je treba Uredbo (EGS) št. 283/72 [7] spremeniti, da bi uskladili njeno uporabo v državah članicah in okrepili boj proti nepravilnostim ob upoštevanju pridobljenih izkušenj; ker bi bilo treba zaradi jasne ureditve razveljaviti Uredbo (EGS) št. 283/72 in jo nadomestiti z novo;

ker je treba določiti, o katerih nacionalnih predpisih je treba obvestiti Komisijo, da bi Skupnosti zagotovili boljše poznavanje predpisov držav članic o boju proti nepravilnostim;

ker je treba predvideti četrtletno obveščanje Komisije o nepravilnostih, zato da bi ugotovili vrsto goljufive prakse in finančne posledice nepravilnosti ter zahtevali povračilo nepravilno izplačanih zneskov; ker bi bilo treba informacije o tem dopolniti s podatki o poteku sodnih ali upravnih postopkov;

ker bi bilo treba Komisijo sistematično obveščati o sodnih ali upravnih postopkih za kaznovanje oseb, ki so zagrešile nepravilnosti; ker bi moralo slediti tudi sistematično obveščanje o ukrepih, ki so jih države članice sprejele za zaščito finančnih interesov Skupnosti;

ker je treba točno določiti postopek za države članice in Komisijo v primerih, pri katerih zaradi nepravilnosti ni mogoče povrniti napačno izplačanih zneskov;

ker je treba Komisijo v primerih kadar od neke države članice zahteva sprožitev preiskave, obveščati o pripravi in rezultatih preiskave; ker je treba določiti pooblastila uradnikov Komisije, ki sodelujejo v teh preiskavah;

ker ta uredba ne sme posegati v predpise posameznih držav o kazenskem postopku in medsebojni pravni pomoči držav članic v kazenskih zadevah;

ker je treba določiti finančno udeležbo Skupnosti pri stroških preiskave in postopkih povračila glede na povrnjene zneske; ker je prav tako treba predvideti možnost udeležbe Skupnosti pri sodnih in pravdnih stroških;

ker je primerno okrepiti sodelovanje med državami članicami in Komisijo, da bi preprečili nepravilnosti; ker je treba takšen ukrep izvesti kar se da diskretno;

ker se priporoča četrtletno obveščanje odbora Evropskega kmetijskega usmerjevalnega in jamstvenega sklada ter letno obveščanje Evropskega parlamenta in Sveta o skupnih rezultatih;

ker je primerno zvišati najnižjo mejo, nad katero morajo države članice samodejno sporočati primere nepravilnosti; ker se ta meja določi neodvisno od člena 2(1) Uredbe (EGS) št. 1676/85, da bi imeli na voljo enoten in primerljiv postopek, ki ga uprave posameznih držav zlahka uporabijo na podlagi menjalnega tečaja, skladnega z gospodarskimi razmerami;

ker je treba določiti, da obravnavana uredba velja tudi, kadar zaradi nepravilnosti ni bilo opravljeno plačilo zneska, ki bi ga v okviru Evropskega kmetijskega usmerjevalnega in jamstvenega sklada, jamstveni oddelek (v nadaljevanju "Sklad"), moral plačati gospodarski subjekt,

SPREJEL NASLEDNJO UREDBO:

Člen 1

V tej uredbi predvideni ukrepi se nanašajo na vse izdatke Evropskega kmetijskega usmerjevalnega in jamstvenega sklada, jamstveni oddelek.

Ta uredba ostane v uporabi za nepravilnosti v zvezi z izdatki Evropskega kmetijskega usmerjevalnega in jamstvenega sklada, usmerjevalni oddelek, ki so bile sporočene pred 1. januarjem 1989.

Ta uredba ne zadeva uporabe predpisov o kazenskem postopku ali o medsebojni pravni pomoči držav članic v kazenskih zadevah v državah članicah.

Člen 2

1. Države članice v treh mesecih po začetku veljavnosti te uredbe sporočijo Komisiji:

- zakone in druge predpise o izvajanju ukrepov v skladu s členom 8(1) Uredbe (EGS) št. 729/70,

- seznam oblasti in organov, odgovornih za izvajanje teh ukrepov, pa tudi najvažnejša določila o njihovih funkcijah in načinu dela ter postopke, ki jih uporabljajo.

2. Države članice nemudoma obvestijo Komisijo o spremembah, ki zadevajo podatke, sporočene v skladu z odstavkom 1.

3. Komisija pregleda obvestila držav članic in seznani odbor Sklada s svojimi zaključki v zvezi s tem. Komisija z državami članicami vzdržuje ustrezne stike, po potrebi v okviru odbora Sklada, ki so potrebni za izvajanje tega člena.

Člen 3

1. Države članice v dveh mesecih po izteku vsakega četrtletja pošljejo Komisiji seznam nepravilnosti, ki so bile predmet temeljnih upravnih ali sodnih ugotovitev.

S tem namenom sporočijo Komisiji, če je to mogoče, še naslednje podatke:

- kateri predpis je bil kršen,

- vrsto in višino izdatkov; v primerih, ko ni bilo izplačila, pa vsote, ki bi bile napačno izplačane, če nepravilnost ne bi bila ugotovljena, razen zmot in zamud gospodarskih subjektov, ki so bile odkrite pred plačilom in niso dale povoda za v upravnem ali sodnem postopku izrečeno kazensko sankcijo;

- za katero skupno tržno ureditev in proizvod ali proizvode oziroma za katere ukrepe gre,

- v katerem časovnem obdobju ali trenutku so nastale nepravilnosti,

- katere metode so bile uporabljene pri zagrešitvi nepravilnosti,

- kako je bila nepravilnost odkrita,

- katere nacionalne oblasti ali organi držav članic so odkrili nepravilnost,

- kakšne finančne posledice sledijo in kakšne možnosti obstajajo za povračilo,

- datum in prve informacije, ki so povzročile sum obstoja nepravilnosti,

- v katerem trenutku je bila nepravilnost odkrita,

- katere države članice in tretje države so v tem primeru prizadete,

- katere fizične ali pravne osebe so udeležene, razen če ustrezni podatek v boju proti nepravilnostim zaradi vrste nepravilnosti ni koristen.

2. Če nekateri teh podatkov, predvsem podatki o uporabljenih metodah pri storitvi nepravilnosti, pa tudi o načinu, kako je bila nepravilnost odkrita, niso dosegljivi, države članice podatke, če je mogoče, dopolnijo ob predložitvi naslednjih četrtletnih poročil Komisiji.

3. Če v skladu s predpisi posameznih držav obstaja dolžnost varovanja skrivnosti v preiskavi, mora sporočanje teh podatkov odobriti pristojni pravosodni organ.

Člen 4

Vsaka država članica nemudoma obvesti druge zadevne države članice in Komisijo o odkritih ali domnevnih nepravilnostih, pri katerih se je bati hitrih posledic zunaj njenega državnega ozemlja, pa tudi o nepravilnostih, pri katerih se prepozna uporaba novih goljufivih metod.

Člen 5

1. Države članice obvestijo Komisijo v dveh mesecih po izteku vsakega četrtletja o sproženih postopkih zaradi nepravilnosti, ki so bile sporočene v skladu s členom 3, pa tudi o pomembnejših spremembah v zvezi s postopki, predvsem o:

- višini opravljenih ali pričakovanih povračil,

- preventivnih ukrepih, ki so jih sprejele države članice, da bi zagotovile povračilo napačno plačanih vsot,

- sodnih ali upravnih postopkih, ki so bili sproženi zaradi povračila napačno plačanih vsot, in o uporabi kazenskih sankcij,

- vzrokih za morebitno ustavitev postopka povračila; Komisijo, če je mogoče, o tem obvestijo pred sprejetjem odločitve,

- morebitni ustavitvi kazenskega pregona.

Države članice obvestijo Komisijo o upravnih ali sodnih sklepih ali glavnih točkah teh sklepov, ki zadevajo konec teh postopkov.

2. Če po mnenju države članice ni mogoče izvesti ali ni mogoče pričakovati popolnega povračila neke vsote, o tem obvesti Komisijo v posebnem poročilu in sicer o nepovrnjeni vsoti in vzrokih, zaradi katerih gre ta vsota po njenem mnenju v breme Skupnosti ali države članice.

Ta poročila morajo biti dovolj podrobna, da lahko Komisija sprejme sklep, kdo bo nosil finančne posledice v skladu s členom 8(2) Uredbe (EGS) št. 729/70. Ta sklep se sprejme po postopku iz člena 5 te uredbe.

Člen 6

1. Če Komisija meni, da so se v neki državi članici ali v več državah članicah zagrešile nepravilnosti, o tem obvesti zadevno državo članico oziroma države članice; država članica oziroma države članice čimprej sprožijo preiskavo, v kateri lahko sodelujejo uslužbenci Komisije.

V tem členu "preiskava" pomeni vse kontrole, preverjanja in ukrepe, ki jih izvajajo upravni uslužbenci posameznih držav z namenom odkrivanja nepravilnosti; izvzeti so ukrepi, ki so sprejeti na zahtevo ali pod neposrednim nadzorom pravosodnega organa.

2. Država članica Komisijo nemudoma obvesti o sklepu te preiskave.

Če se pri preiskavi izkaže, da gre za nepravilnost, mora država članica v skladu s členi 3, 4 in 5 o tem obvestiti Komisijo ter po potrebi v skladu s členom 4 zadevne države članice.

3. Če uslužbenci Komisije sodelujejo pri preiskavi, o tem obvestijo zadevno državo članico. Država članica obvesti Komisijo o pomembnih točkah preiskave, razen v nujnih primerih, najmanj en teden pred izvedbo ukrepa.

4. Če uslužbenci Komisije sodelujejo pri preiskavi, slednjo nenehno vodijo uslužbenci države članice; uslužbenci Komisije ne morejo sami izvajati nadzornih pooblastil, ki so bila podeljena uslužbencem posameznih držav; vendar imajo dostop do istih prostorov in dokumentov kakor ti uslužbenci.

Če kazenske procesnopravne določbe posamezne države določajo, da lahko določena dejanja opravijo le z nacionalnim zakonom posebej določeni uslužbenci, uslužbenci Komisije pri teh dejanjih ne sodelujejo. Nikakor pa ne sodelujejo pri preiskavah prostorov in formalnem zaslišanju oseb po kazenskem pravu države članice. Vendar imajo dostop do tako dobljenih informacij.

Za sodelovanje pri nadzoru iz odstavka 1 predložijo uslužbenci Komisije pisni nalog, iz katerega sta razvidni njihova identiteta in službena oznaka.

Člen 7

1. Če se Skladu dajo na razpolago povrnjene vsote, jih lahko država članica obdrži 20 odstotkov, če predpisi te uredbe niso bili bistveno kršeni.

2. Če se pristojni organi neke države članice na izrecno zahtevo Komisije odločijo za sprožitev ali nadaljevanje sodnega postopka za povračilo napačno plačanih zneskov, se Komisija lahko obveže, da državi članici po predložitvi ustreznih dokazil v celoti ali delno povrne sodne in pravdne stroške, četudi postopek ni bil uspešen.

Člen 8

1. Komisija vzdržuje ustrezne stike z zadevnimi državami članicami, da bi dopolnila obstoječe informacije o nepravilnostih iz člena 3, pa tudi o postopkih iz člena 5 ter predvsem o možnostih povračila.

2. Brez vpliva na te stike bo odbor Sklada obravnaval zadevo, kadar vrsta nepravilnosti dopušča domnevo, da bi bile iste ali podobne metode lahko uporabljene tudi v drugih državah članicah.

3. Komisija na ravni Skupnosti organizira informacijska srečanja za predstavnike držav članic, ki so dejavni na tem področju, da bi skupaj z njimi na podlagi členov 3, 4 in 5, pa tudi odstavka 1 tega člena preverila pridobljene informacije predvsem glede tega, kaj se lahko naučijo iz teh nepravilnosti, glede preventivnih ukrepov in pravnih postopkov. Komisija odbor Sklada, če je treba, sproti obvešča o svojem delu in se z njim posvetuje o vsakem predlogu, ki ga namerava predložiti Svetu v zvezi s preprečevanjem nepravilnosti.

4. Če bi se pri uporabi veljavnih določb izkazalo, da obstaja vrzel v škodo Skupnosti, se države članice na zahtevo neke države članice ali Komisije, v skladu z odstavkom 3, po potrebi posvetujejo med seboj, v okviru odbora Sklada ali drugega pristojnega organa, da bi ugotovili najprimernejši način za zapolnitev te vrzeli.

Člen 9

Komisija vsako četrtletje seznani odbor Sklada s finančnimi razsežnostmi odkritih nepravilnosti in raznimi nepravilnostmi, razdeljenimi po številu in vrsti. V posebnem poglavju letnega poročila o upravljanju Sklada Komisija skladno s členom 10 Uredbe (EGS) št. 729/70 navede število prijavljenih in končanih primerov, pa tudi višino povrnjenih zneskov in zneskov, ki jih ni mogoče povrniti.

Člen 10

1. Države članice in Komisija ukrenejo vse potrebno, da bi zagotovile zaupno obravnavo medsebojno izmenjanih informacij.

2. Podatki iz odstavka 1 se smejo sporočiti le osebam v državah članicah ali znotraj organov Skupnosti, ki morajo biti o tem obveščene zaradi svojih nalog, razen če se je država članica, ki je podatke sporočila, izrecno strinjala z informiranjem drugih oseb.

3. Imena fizičnih in pravnih oseb se smejo sporočiti neki drugi državi članici ali drugemu organu Skupnosti le takrat, ko je to potrebno za preprečevanje ali preganjanje nepravilnosti ali za odkrivanje domnevnih nepravilnosti.

4. Podatke, sporočene ali dobljene v kakršni koli obliki na podlagi te uredbe, je treba obdržati v tajnosti in zagotoviti varstvo, zagotovljeno za podobne informacije z zakonskimi predpisi države članice, ki je te podatke dobila, in z ustreznimi določbami, ki veljajo za organe Skupnosti.

Ti podatki se tudi ne smejo uporabljati v drugačne namene, kakor je predvideno v tej uredbi, razen če so organi, ki so jih sporočili, v to izrecno privolili in če določbe v državi članici, kjer je sedež organa, ki je dobil podatke, niso v nasprotju s takšnim sporočanjem ali uporabo.

5. Gornji odstavki niso v nasprotju z uporabo informacij, dobljenih na podlagi te uredbe, v okviru sodnih ali preiskovalnih postopkov, ki se sprožijo pozneje zaradi neupoštevanja kmetijskih predpisov. Pristojni organ države članice, ki je poslal te informacije, je o taki uporabi nemudoma obveščen.

6. Če država članica obvesti Komisijo, da se je za neko fizično ali pravno osebo, katere ime je bilo Komisiji sporočeno v skladu s to uredbo, po nadaljnji preiskavi izkazalo, da ni bila udeležena pri nepravilnosti, mora Komisija o tem nemudoma obvestiti tiste, ki jim je v skladu s to uredbo sporočila ime. Ta oseba kljub prvemu poročilu ni več obravnavana kot oseba, udeležena pri zadevni nepravilnosti.

Člen 11

V primeru skupnega financiranja s strani Sklada in države članice se povrnjeni zneski razdelijo med Skupnost in državo članico sorazmerno z njihovimi pripadajočimi izdatki.

Člen 12

1. Kjer so nepravilnosti povezane z vsotami, manjšimi od 4000 ECU, države članice sporočijo Komisiji podatke iz členov 3 in 5 le na njeno izrecno zahtevo.

2. Vsota iz odstavka 1 se preračuna v državno valuto po menjalnih tečajih, ki so objavljeni v Uradnem listu Evropskih skupnosti v seriji C in veljajo na prvi delovni dan leta, v katerem so bili sporočeni podatki o nepravilnostih.

Člen 13

Ta uredba se smiselno uporabi v primerih, pri katerih znesek, ki bi moral biti knjižen v dobro Sklada, ni bil plačan v skladu z veljavnimi določili.

Člen 14

1. Uredba (EGS) št. 283/72 se razveljavi.

2. Sklicevanje na Uredbo (EGS) št. 283/72 velja kot sklicevanje na to uredbo.

Člen 15

Ta uredba začne veljati tretji dan po objavi v Uradnem listu Evropskih skupnosti.

Zadnje štiri alinee drugega pododstavka člena 3(1) se uporabljajo od trenutka obvestila o drugem četrtletju leta 1991.Vsi deli te uredbe so v celoti zavezujoči in neposredno uporabni v vseh državah članicah.

Ta uredba je v celoti zavezujoča in se neposredno uporablja v vseh državah članicah.

V Bruslju, 4. marca 1991

Za Svet

Predsednik

R. Steichen

[1] UL L 94, 28.4.1970, str. 13.

[2] UL L 185, 15.7.1988, str. 1.

[3] UL L 164, 24.6.1985, str. 1.

[4] UL L 201, 31.7.1990, str. 9.

[5] UL C 138, 7.6.1990, str. 6.

[6] UL C 324, 24.12.1990.

[7] UL L 36, 10.2.1972, str. 1.

--------------------------------------------------